793 de elevi de clasa a XII-a au absentat marți, 5 martie, de la a doua probă a simulării examenului de bacalaureat, cea obligatorie a profilului (matematică sau istorie).
Potrivit datelor transmise de Inspectoratul Şcolar Judeţean (IŞJ) Suceava, din numărul total de elevi înscrişi – 5.872, au participat la testare 5.079 de elevi, iar 793 au absentat.
Examenul s-a desfășurat în 39 de licee din județ.
Pentru liceenii din an terminal urmează proba la alegere a profilului și specializării (matematică, istorie, fizică, chimie, biologie, informatică, geografie, logică, argumentare și comunicare, psihologie, economie, sociologie și filosofie), miercuri, 6 martie.
Evaluarea lucrărilor se va realiza digitalizat prin intermediul platformei utilizate de Ministerul Educație la simularea probelor Evaluării Naționale pentru clasele a VIII-a.
Rezultatele vor fi comunicate individual în data de 15 martie 2024 și vor fi analizate la nivelul fiecărei unități de învățământ prin discuții cu elevii, ședințe cu părinții, precum și la nivelul consiliului profesoral. Obiectivul urmărit: îmbunătățirea performanțelor școlare în perspectiva examenului din această vară prin adoptarea celor mai potrivite măsuri în acest sens.
Notele nu se trec în catalog, însă, prin excepție, la solicitarea scrisă a elevului/a părintelui, acestea pot fi consemnate în catalog.